Pasir

Pasir nyaéta hiji tempat anu kaayaanna leuwih  luhur ti sabudeureunna tapi leuwih handap tur leutik ti batan gunung. Pasir luhurna kurang ti 600 méter, taneuh pasir henteu rumpil atawa ngagawir, pasir wangunna henteu pati lega. 
Dina basa Indonesia pasir disebut bukit; basa Inggris (hill).

Pedaran
Sanajan wanguna kawas gunung, pasir béda jeung gunung sanajan henteu pati écés wates-watesna,  hiji tempat disebut pasir upama luhurna henteu leuwih ti gunung sarta tanjakanna henteu netek kawas gunung. Di Inggris ahli géografi mertélakeun cenah anu disebut pasir téh upama mibanda luhur henteu leuwih ti 304,8 méter tina beungeut cai laut. Aya ogé anu nyebutkeun hiji tempat digolongkeun ana pasir upama mibanda luhur sahandapeun 600 méter.
Di Skotlandia malahan  nyebut kana gunung téh pasir, buktina dina gunung-gunung anu aya di éta wewengkon loba anu mibanda ngaran dimimitian ku sebutan pasir atawa hill (Cuillin Hills Jeung Torridon Hills), urang Amerika malahan henteu mibanda wates anu leuwih écés ngeunaan bédana pasir jeung gunung.
Dina basa Malayu, pasir téh hartina sarua jeung gunung, contona nyebutkeun gunung anu ngajajar di Pulo Sumatra disebut Bukit barisan. Umumna, pikeun industri, pasir anu dijual kudu gaduh sabaraha dokumén sapertos MSDS atawa Material Safety data Sheets sareng COA atawa Certificate of Analysis.

Ciri mandiri
Taneuh pasir kagolongkeun kana taneuh kelas 6 jeung 7 anu mibanda ciri mandiri:
 Taneuhna déngdék (30% - 40%), gampang urug mangsa datang hujan
 Taneuh suburna kawilang déét ku lantaran mindeng urug
 Kurang subur, ilahar dipaké melak tangkal kai (cengkéh, jati, karét, jeung sajabana)
 Kudu dijieun séséngkéd upama dipelakan palawija.

Ngamangpaatkeun taneuh pasir
Taneuh pasir ilaharna dimangpatkeun pikeun melak palawija atawa paré huma,  tapi henteu saeutik anu dipelak tangkal séjénna.
Di Garut  taneuh pasir dimangpaatkeun pikeun melak tangkal séréh wangi (Cymbopogon nardus) lantaran ieu tangkal kudu katojo ku cahaya panon poé langsung (ulah kahieuman), ari di Manado mah pasir-pasir téh loba dipelakan tangkal cengkéh.

Dicutat tina

  
 
 

Wangun daratan
Géografi